Lögmaður Erlu Bolladóttur segir að það geti tekið langan tíma að fara með mál hennar fyrir endurupptökudómstólinn. Afstaða ríkissaksóknara ráði þar miklu.
Endurupptökunefnd ákvað árið 2017 að mál allra sakborninga í Geirfinnsmálinu skyldu fara aftur fyrir dómstóla, nema mál Erlu. Ári síðar sýknaði Hæstiréttur sakborningana. Fyrr í vikunni heimilaði Héraðsdómur endurupptöku á máli Erlu. Forsætisráðherra sagði í fréttum í gær að ríkið myndi una dómnum. Ragnar Aðalsteinsson er lögmaður Erlu
Nú hefur Erla staðið í þessu í 46-7 ár og það er ekki hægt að ætlast til þess að hún hafi þrek til þess að halda þessu áfram í mörg ár í viðbót. Og það má ekki gleyma því að allt stafar þetta af mistökum ríkisvaldsins. Erla á enga sök á þessu eða aðrir sakborningar í þessum málum.
Katrín Jakobsdóttir forsætisráðherra sagði í gær að ekki væri hægt að greiða bætur nema að undangengnum sýknudómi.
Til þess að ljúka málinu á hinn fullkomna hátt væri best að málið færi fyrir hæstarétt eftir endurupptökudómstólinn og þar yrði Erla sýknuð.
Ragnar segir ábyrgð framkvæmdavaldsins mikla í málinu. Það hafi leynt hæstarétt mikilvægum upplýsingum sem hefði getað leitt til sýknu allra sakborninganna.
Það var framkvæmdavaldið sem hratt þessu máli af stað á sínum tíma 1975-6 og það var framkvæmdavaldið sem stóð fyrir lögreglurannsókninni, fór með ákæruvaldið, rak fangelsið þar sem einangrunin fór fram og svo framvegis og framvegis. Þannig að hlutur framkvæmdavaldsins er afar stór og misferli þess mjög mikið.
Ragnar segir að settur ríkissaksóknari komi núna að málinu.
Það fer eftir afstöðu hans, hvort hann vill reyna að tefja málið og koma í veg fyrir framgang þess fyrir endurupptökudómstólnum eða hvort hann vill verða samvinnuþýður við Erlu og ljúka málinu sem hraðast svo það komist í hæstarétt.
Ragnar er einnig lögmaður tveggja barna Sævars Ciesielski og sækir fyrir þeirra hönd skaðabætur til ríkisins. Það verður tekið fyrir 28. janúar og niðurstaða ætti að liggja fyrir fjórum vikum síðar.
Lögmaður Erlu Bolladóttur segir að það geti tekið langað tíma að fara með mál hennar í endurupptökudómstól. Hann vonar að ríkissaksóknari sé tilbúinn að flýta fyrir afgreiðslu málsins. 